Slagoffer in N8-ongeluk sterf in hospitaalDie ongeluk het Donderdagoggend gebeur. (Foto: Verskaf) Die dodetal in die gru-ongeluk wat Donderdagoggend op die N8-hoofweg tussen Bloemfontein en Thaba Nchu in die Vrystaat plaasgevind het, het met een gestyg nadat ŉ slagoffer in ŉ plaaslike hospitaal aan sy beserings beswyk het. Maroela Media het vroeër berig dat benewens die sterftes, nog 54 passasiers beseer is toe hul Interstate-bus met ŉ afleweringsvragmotor gebots het. Daar was altesame 62 insittendes onderweg na Bloemfontein ten tyde van die ongeluk. Hillary Mophethe, woordvoerder van die departement van polisie, paaie en vervoer, het intussen bekend gemaak dat meer besonderhede oor die oorsaak van die ongeluk aan die lig gekom het. “Die vragmotorbestuurder het glo die bus verbygesteek toe hy ŉ aankomende voertuig gewaar het. In ŉ poging om ŉ kop-aan-kop-botsing te vermy, het die vragmotor na die linkerbaan geswaai en die bus regs voor gestamp. Dit het tot die verskriklike ongeluk gelei.” Dit is nog nie duidelik of iemand verantwoording sal doen vir die gru-ongeluk nie, maar die polisie se ondersoek na die saak duur voort. Sefora Ntombela, premier van die Vrystaat, het intussen haar skok oor die noodlottige ongeluk uitgespreek nadat sy van die beseerdes in die hospitaal besoek het. Sy het ook padgebruikers opnuut aangemoedig om geduld op die pad te beoefen en ekstra waaksaam te wees, veral met die naderende feestyd. “Ons doen ŉ beroep op alle padgebruikers om geduld aan die dag te lê en binne die voorgeskrewe spoedgrens te bestuur om hierdie soort voorvalle te vermy,” sê sy. “Met die feestyd op hande moet padgebruikers veral versigtig wees om onnodige lewensverlies op ons paaie te vermy.” Ntombela het ook haar meegevoel aan die families van die oorledenes betuig en diegene wat in die hospitaal is ŉ spoedige herstel toegewens.